### NN 125/2015 (18.11.2015.), Pravilnik o službenoj iskaznici i znački inspektora za radiološku i nuklearnu sigurnost

DRŽAVNI ZAVOD ZA RADIOLOŠKU I NUKLEARNU SIGURNOST

2387

Na temelju članka 78. stavka 2. Zakona o radiološkoj i nuklearnoj sigurnosti (»Narodne novine«, br. 141/13 i 39/15), ravnatelj Državnog zavoda za radiološku i nuklearnu sigurnost, donosi

PRAVILNIK

O SLUŽBENOJ ISKAZNICI I ZNAČKI INSPEKTORA ZA RADIOLOŠKU I NUKLEARNU SIGURNOST

Članak 1.

(1) Ovim Pravilnikom propisuje se oblik i sadržaj obrasca službene iskaznice te oblik i sadržaj značke inspektora za radiološku i nuklearnu sigurnost i višeg inspektora za radiološku i nuklearnu sigurnost (u daljnjem tekstu: inspektor), način i postupak njihova izdavanja i uporabe te vođenje upisnika o izdanim službenim iskaznicama i značkama inspektora u Državnom zavodu za radiološku i nuklearnu sigurnost (u daljnjem tekstu: Zavod).

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

(1) Inspektor ima službenu iskaznicu i značku, kojima dokazuju službeno svojstvo, identitet i ovlasti i dužan ih je nositi tijekom obavljanja službe.

(2) Iskaznice i značke inspektora s pripadajućim kožnim povezom izdaje Zavod.

(3) Kožni povez iz stavka 2. ovoga članka crne je boje i trostrukog je pregiba. Veličina svakog pregiba je 8×12 cm. U prednjem pregibu kožnog poveza, s vanjske strane, otisnut je zlatnom bojom hrvatski grb i ispisuje se tiskanim štampanim slovima zlatne boje, u dva reda, natpis »DRŽAVNI ZAVOD ZA RADIOLOŠKU I NUKLEARNU SIGURNOST«.

(4) Izgled iskaznice i značke dani su u Prilogu I ovog Pravilnika.

Članak 3.

Službena iskaznica inspektora za radiološku i nuklearnu sigurnost (u daljnjem tekstu: iskaznica), izrađuje se tehnikom »zaštitnog tiska« u obliku plastične kartice pravokutnog oblika veličine 55 mm×85 mm, od polikarbonatnog materijala. Obrazac iskaznice dan je u prilogu I koji je sastavni dio ovog Pravilnika i sadrži:

1. Na prednjoj strani iskaznice:

a) utisnut grb Republike Hrvatske,

b) natpis: »Republika Hrvatska«,

c) natpis: »Državni zavod za radiološku i nuklearnu sigurnost«,

d) naziv: »Službena iskaznica; Viši inspektor za radiološku i nuklearnu sigurnost/Inspektor za radiološku i nuklearnu sigurnost«,

e) mjesto za sliku veličine 28×32 mm preko koje se u donjem lijevom kutu otiskuje pečat Zavoda,

f) ime i prezime nositelja iskaznice,

g) OIB i

h) serijski broj iskaznice.

2. Na poleđini iskaznice:

a) tekst o ovlastima nositelja iskaznice,

b) evidencijski broj iskaznice,

c) nadnevak izdavanja iskaznice i

d) mjesto za pečat Zavoda i potpis ravnatelja Zavoda.

Članak 4.

(1) Značka inspektora za radiološku i nuklearnu sigurnost (u daljnjem tekstu: značka) izrađuje se od metala: podloga je mjedena, a aplikacija sjajno niklana.

(2) Veličina značke je 60×55 mm.

(3) Izgled značke dan je u prilogu I. koji je sastavni dio ovog Pravilnika.

(4) Značka je okružena hrvatskim pleterom koji je izveden u mesinganom reljefu na kojem su istaknuta slova »RH« (Republika Hrvatska). U središtu značke na zrakasto pozlaćenom prostoru smješten je hrvatski grb, koji je izveden u crvenom i bijelom emajlu, a gornji dio grba je reljefno izveden. Na kružnom niklanom dijelu značke ispisan je tekst: »Inspekcija za radiološku i nuklearnu sigurnost« u plavom emajlu. Donjim dijelom značke proteže se niklana lenta koja djelomično pokriva pleter. Na lenti je plavim emajlom upisan četveroznamenkasti broj. Na poleđini značke nalazi se lisnata opruga od perne bronce.

Članak 5.

Troškove izdavanja iskaznice i značke snosi Zavod.

Članak 6.

(1) Odjel za inspekciju vodi upisnik o izdanim i vraćenim iskaznicama i značkama.

(2) Upisnik iz stavka 1. ovoga članka sadrži:

a) redni broj,

b) ime i prezime inspektora,

c) serijski broj iskaznice,

d) serijski broj značke,

e) klasa i urbroj rješenja o rasporedu inspektora na radno mjesto,

f) nadnevak izdavanja,

g) nadnevak povrata,

h) potpis inspektora kao dokaz preuzimanja iskaznice i značke,

i) potpis inspektora kao dokaz razduženja iskaznice i značke,

j) odjeljak za napomene.

(3) Prilikom preuzimanja odnosno vraćanja iskaznice i značke od nadređene službene osobe inspektor potpisuje izjavu o preuzimanju odnosno vraćanju iskaznice i značke, koja se sastavlja u tri primjerka, od kojih se jedan uručuje inspektoru, jedan dostavlja u Odjel za opće, pravne i računovodstvene poslove Zavoda, a jedan pohranjuje u pismohrani.

(4) Upisnik iz stavka 1. ovoga članka vodi se u pisanom i elektroničkom obliku.

Članak 7.

Iskaznica i značka vrijede od dana izdavanja do primitka rješenja o prestanku državne službe ili rješenja o rasporedu na drugo radno mjesto.

Članak 8.

(1) Inspektor koji izgubi iskaznicu ili značku, ili na drugi način ostane bez iskaznice ili značke, dužan je o tome odmah izvijestiti neposredno nadređenog službenika.

(2) Do izdavanja nove iskaznice i značke inspektoru će se izdati pisana ovlast koja zamjenjuje iskaznicu i značku.

(3) Pisana ovlast iz stavka 2. ovoga članka, sadrži sve bitne elemente sadržaja iskaznice.

(4) Nova iskaznica ili značka izdat će se nakon što se izgubljena ili na drugi način nestala iskaznica ili značka proglase u »Narodnim novinama« nevažećima.

(5) U slučaju kad je gubitak ili nestanak iskaznice ili značke posljedica namjere ili krajnje nepažnje inspektora radiološke i nuklearne sigurnosti, troškove oglašavanja u »Narodnim novinama« te troškove izdavanja nove iskaznice ili značke snosi inspektor koji je izgubio iskaznicu ili značku ili je na drugi način ostao bez njih.

Članak 9.

(1) Inspektor kojemu prestane državna služba u Zavodu ili koji bude raspoređen na drugo službeničko mjesto, obvezan je prilikom primitka rješenja o prestanku državne službe ili o rasporedu na drugo službeničko mjesto, iskaznicu i značku predati neposredno nadređenom službeniku.

(2) Nadređeni službenik iz stavka 1. ovoga članka dužan je primljenu iskaznicu i značku dostaviti u Odjel za inspekciju.

(3) Vraćena iskaznica se poništava.

(4) Vraćena značka pohranjuje se u Odjelu za inspekciju Zavoda.

Članak 10.

(1) Iskaznica i značka će se privremeno oduzeti inspektoru u slučaju udaljenja iz službe sukladno zakonu kojim se reguliraju prava i obveze državnih službenika. Privremeno oduzeta iskaznica i značka se pohranjuju i čuvaju u Odjelu za inspekciju do okončanja postupka ili prestanka opravdanih razloga.

(2) Ovisno o ishodu postupka, odnosno po prestanku opravdanih razloga, iskaznica se vraća inspektoru ili se poništava, a značka se vraća inspektoru ili se pohranjuje u Odjelu za inspekciju Zavoda.

Članak 11.

Inspektor smije koristiti iskaznicu i značku samo u okviru svoje ovlasti za obavljanje poslova inspekcije u skladu s propisima o radiološkoj i nuklearnoj sigurnosti.

Članak 12.

Danom stupanja na snagu ovoga Pravilnika prestaje važiti Pravilnik o službenoj iskaznici i znački inspektora za radiološku i nuklearnu sigurnost (»Narodne novine« br. 28/11).

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/15-02/3

Urbroj: 542-01-15-3

Zagreb, 11. studenoga 2015.

Ravnatelj
mr. sc. Saša Medaković, v. r.

**PRILOG I.**

[**IZGLED ZNAČKE INSPEKTORA TE PREDNJE STRANICE I POLEĐINE ISKAZNICE INSPEKTORA**](dodatni/438396.pdf)

125 18.11.2015 Pravilnik o službenoj iskaznici i znački inspektora za radiološku i nuklearnu sigurnost

125 18.11.2015 Pravilnik o službenoj iskaznici i znački inspektora za radiološku i nuklearnu sigurnost

125 18.11.2015 Pravilnik o službenoj iskaznici i znački inspektora za radiološku i nuklearnu sigurnost